François Englert
Baron François Englert (* 6. November 1932 in Etterbeek, Belgien) is en belgisch Theoretischer Physiker un Hoochschoollehrer. An' 8. Oktober 2013 wurr hüm gemeensam mit  Peter Higgs de Nobelpries för Physik tospraken.

Jöögd 
François Englert stammt ut en jöödsch Familie un is Överlevender vun den Holocaust; he weer wiels den Tweeten Weltkrieg en so nömmt „verstaken  Kind”.

Beropsleven 
Englert hett 1955 sien Diplom as Ingenieur för Maschinenbau un Elektrotechnik an de Université Libre de Bruxelles (ULB) maakt un kreeg dor 1959 sien Doktertitel in Physik. Dornah weer he bit 1961 an de Cornell University bi Robert Brout, toletzt as Assistenzperfesser. He gung nah Brüssel torüch, wo he Perfesser wurr. Ok Robert Brout is dor as Perfesser to hüm stött. Gemeensam hebbt se af 1980 de Afdeelen Theoretische Physik leit. 1998 wurr he emeriteert.

Unafhängig vun Peter Higgs (un Carl Richard Hagen, Gerald Stanford Guralnik un Tom Kibble) hett he mit Brout 1964 den nah dissen nömmt Higgs-Mechanismus opdeckt, en Massenertüügen för Eichfelder dör Symmetriebreeken in Analogie to de Fastkörperphysik (Englert un Brout: Broken Symmetry and the Mass of Gauge Vector Mesons. In: Physical Review Letters. Band 13, 1964, S. 321–323) dör en skalares Feld (Higgs-Feld). Disse Mechanismus wurrd in' Standardmodell vun de Elementardeelchen hüüd för de Massen vun de fundamentalen Deelchen verantwoortlich maakt. Sie hebbt vermoot, dat de Eichtheorie mit Symmetriebreeken renormeerbar blieven dee. Dit wurr Anfang vun de 1970er Johren dör Gerardus ’t Hooft un Martinus Veltman bewiest, de dorför 1999 den Nobelpries för Physik kreegen.

Englert hett ok över statistische Mechanik, Kosmologie, Stringtheorie un Gravitatschonstheorie arbeit. 1978 kreeg he mit Brout un Gunzig för The Causal Universe den 1. Pries iin den International Gravity Contest vun de Gravity Research Foundation.

Ehrungen
1997 kreeg he den Hoochenergie- un Deelchenphysikpries vun de European Physical Society mit Robert Brout un Peter Higgs un 2004 den Wolf-Pries ok mit Brout un Higgs. 1982 kreeg he den Francqui-Preis. 2010 wurr he mit de anner Opdeckers vun den Higgs-Mechanismus mit den Sakurai-Preis geehrt. 2013 wurrn Englert, Peter Higgs un dat CERN mit den Prinz-von-Asturien-Pries uttekent. Sluutend wurr Englert an' 8. Juli 2013 vun Albert II. mit den Titel vun en Baron in den belgischen Adelsstand erhaben. Doröver herut tell  Thomson Reuters Englert in dat Johr 2013 wegen de Antall vun sien Zitatschonen to de Favoriten up en Nobelpries (Thomson Reuters Citation Laureates), den he tosommen mit Peter Higgs denn toletzt ok tospraken kreeg.

Weblenken 

 Websteed
 to'n Higgsmechanismus un sien Opdecken, University of Rochester

Enkeld Nahwiesen 

Mann
Börger von Belgien
Physiker
Nobelpriesdräger (Physik)
Boren 1932